En tilfældig svensk kvinde blev natten til torsdag ramt under en skudepisode på Nørrebro i København. Også en mand blev ramt - dog kun af et strejfskud, fortæller politiinspektør Poul Kjeldsen på et pressemøde.

Derudover blev en tredje person beskudt. Men han undgik at blive ramt. Også han var ifølge politiet et tilfældigt offer. Kvinden blev bragt til Rigshospitalet og opereret. Ofrene er uden for livsfare.

Politiet har anholdt en formodet gerningsmand. Der er tale om en 26-årig mand, som i forvejen er kendt af politiet. Politiet oplyste først ved en fejl, at han var 16 år.

Ritzau og Politiken